NDƆMI YE 95
Kɛyi Na Yesu Yɛ A Nunga Gaa La
FOO yia ma, Yesu ndeilɔ kena yia ma kɛ kungɔ i lo a ngi heinyɔi. Kɛ ye kini ngi mɔlinga yɛɛ: ‘Ye mia nya heinyɔi le?’ Kɛɛ Yesu yɛ kɔɔ lɔ na yɛ ngi nɛmahu. I yɛɛ kini ji nɛmahu kɛ nasia ti tia tieni leni hinda yiakpe, tao ti ngewɔvɛi gbambi yiakpi ma, tia mia ngi heinyɔisia a tie. Kɛɛ mu tɔ lɛ na Yesu ndeni ngi ma.
Wati lɛnga, Yesu yɛ a ndɔmi lɔ gbua kɔ i nunga gaa. Na mia i pieni ji kini ji ngi mɔlini. I ndɔmi gbuailɔ kɔlongɔ Juumɔ yia ma tia Sameliamui. Mu yɛ kaa wuenga kɛ Juubleisia gboto ma tii yɛ loni a Sameliableisia. Yesu ye ndɔmi gbuailɔ naa yɛɛ:
Foo yia ma, Juumɔ yia gbuailɔ Jelusalɛm a li Jɛlikɔ. Ji i yɛ li ma, humabla ti gbundɛilɔ ngi ma, ti ngi navui kpɛlɛ gbua ngi yeya kɛ ti lewenga haŋ i lo kulo i haa.
Na woma, Juubleisia ti jaagbuamɔ yia leeilɔ a ye pili na. Bi kɔɔ lɔ gbɔɔ i pieni ji i ye kini ji lɔni laani? I ngi magbukpuilɔ i lee a kakei yepekei ma we. Na woma, Livaimɔ yia leeilɔ a ye pili na, ta bɛ ji i kini ji lɔni, ii looni gbɔ va ngi ma. Bia ti lɔ ma pisoi ji hu ti lima mia pili hu.
Kɛɛ bia numui ji lɔ ma kini ji gama ti ngi leweni? Sameliamui mia. Sia lee bi tɔ ma la pisoi ji hu, Sameliamui ji hali wuilɔ kini ji gbaamisia ya, kɛ i ya a ngie hinda yia mia ta gu ti ngi mahugbe na haŋ i lo hu i bawo.
Ji Yesu kpɔyɔni a ndɔmi ji gbua la, i ndeilɔ naa kini na ma yɛ ngi mɔlini yɛɛ: ‘Numu sawei jisia lia, ye mia bi giingɔ la kɛni kɛ ngi heinyɔi mia a kini na ti ngi leweni, Saagbuamui, Liivaimui ɔɔ Sameliamui?’
Kɛ kini kpɛmbonga yɛɛ: ‘Sameliamui mia, gbɛva see ta mia gbɔni kini na ma ti ngi leweni.’
Kɛ Yesu ndenga ngi ma yɛɛ: ‘Tɔnya mia bi ndenga. Fale li bi na nyikɔ wue.’
Bi gohunɛingɔ ii le kɛyi na ma Yesu yɛ a nunga gaa la? A tɔnya, mu wolonga na ma Yesu ndeni Baibui hu, mua hinda gboto gaa lɔ.
Luuk 10:25-37.
dyu_Latn bam_Latn bam_Latn bam_Latn wol_Latn bam_Latn bam_Latn bam_Latn bam_Latn bam_Latn twi_Latn lim_Latn